《风水洞》
宋代·元居中

二洞标奇石，连岩葺宇新。
凉生清桂晓，暖涨青桃春。
闲拥东方骑，来寻北陇人。
破云拖蜡屐，琢句写霜筠。
谭剧频飞屑，歌长益落尘。
为探琼巘胜，不记玉觞巡。
下客惭长颖，高筵饮德醇。
追随到峰顶，疑化九霄身。

作者简介：元居中，钱塘（今浙江杭州）人（《宋诗纪事》卷一五）。仁宗康定元年（一○四○）知天台县（《嘉定赤城志》卷一一）。后知宿州（《宋诗纪事》卷二二引《泗上录》）。今录诗三首。